**Предложения от обществено обсъждане за включване в ИГРП 2019 г.**

|  |  |  |
| --- | --- | --- |
| **Институция** | **Коментар** | **Становище на УО** |
| Министерство на вътрешните работи | Коментарите са получени чрез служебната електронна поща на 18.10.2018 г. от Красимир Ушнев, началник на отдел „Програми и проекти“, дирекция „Международни проекти“:  “Във връзка с включена процедура № 4 „Специализирани обучения за специализираната териториалната администрация“ в проекта на Индикативната годишна работна програма на Оперативна програма „Добро управление“ за 2019 г. предлагаме териториалните структури на МВР като Областните дирекции на МВР да са допустими кандидати по процедурата, като съответно техните служители попадат в обхвата на допустимите целеви групи.  Надявам се предложението да бъде взето под внимание при подготовката на критериите за подбор на операции по посочената процедура и впоследствие при изготвянето на Насоките за кандидатстване.” | **Не се приема.**  Условие за допустимост на кандидатите по процедурата е същите да попадат в обхвата на чл. 38, ал. 2, т. 3 на Закона за администрацията (ЗА). Кандидатите по процедурата следва да могат да докажат, че попадат в обхвата на чл. 38, ал. 2, т. 3 на ЗА с позоваване на съответните правни норми от нормативен акт, т.е. ако МВР може да докаже и обоснове, че Областните дирекции (ОД) на МВР са юридически лица по чл. 38, ал. 2, т. 3 от ЗА, ОД на МВР биха били допустими кандидати по тази процедура на подбор за специализираната териториална администрация.  В допълнение, обръщаме внимание, че в резултат на извършена проверка от УО на ОПДУ в Административния регистър по чл. 61 от Закона за администрацията, се установи, че към МВР не са вписани никакви специализирани териториални администрации. |
| Българска асоциация на консултантите по европейски програми /БАКЕП/ | Коментарите са получени чрез служебната електронна поща на 22.10.2018 г. от Ралица Петкова, координатор БАКЕП и с официално писмо, *изх. № 49-БП-ОПДУ/22.10.2018 г.,* подписано от Кристина Цветанска, Председател на УС на БАКЕП:  “В изпълнение на ﻿Приоритетна ос 2 – Ефективно и професионално управление в партньорство с гражданското общество и бизнеса на ОП „Добро управление“, Инвестиционен приоритет – 11i - Инвестиции в институционален капацитет и в ефикасността на публичните администрации и публичните услуги на национално, регионално и местно равнище с цел осъществяването на реформи и постигането на по-добро регулиране и добро управление, Специфична цел 1 - Увеличаване на броя на администрациите, прилагащи механизми за организационно развитие и управление ориентирано към резултатите, БАКЕП предлага в ИГРП за 2019 г. да се включи процедура за разработване на документи за стратегическо планиране за следващия програмен период 2021-2027 на регионално и местно ниво, в т.ч. областни стратегии за развитие, планове за интегрирано развитие на общините, съгласно направените предложения за промени в Закона за регионално развитие, които са в процес на обществено обсъждане, както и други секторни и тематични планови и програмни документи за програмен период 2021-2027 г., които произтичат от изисквания на националното законодателство. Аргументите за предложението са свързани с:   * необходимостта да се предвиди подкрепа за общинските администрации за качествено разработване на плановите документи за следващия програмен период, което е залегнало в Инвестиционен приоритет 11i на програмата, чрез механизъм за подобряване на качеството на разработваните и прилаганите от администрацията политики и тяхната резултатна ориентираност, подобряване на координацията при реализиране на секторните политики и междусекторното сътрудничество, както и необходимостта от мерки за подобряване на мониторинга на изпълнението на регионалните и местни политики /Специфична цел 1 на ПО 2/ * необходимостта планирането на общинско ниво да се извърши навременно, което при планирана процедура в ИГРП за 2019 г. означава реално изпълнение на проектите на бенефициентите през 2020 г. когато ще има възможност планирането да се осъществи в тясна координация с планирането на национално ниво и с рамката на ЕСИФ за периода 2021-2027 г.   Ако такава процедура бъде включена в ИГРП за 2019 г., реалното изпълнение на процедурата ще започне през 2020 г., което ще позволи да бъдат изготвени по-качествени документи за програмния период от 2021-2027 г. За периода 2014-2020 г. съществуваше подобна възможност за финансиране, което позволи да бъде заделен по-голям ресурс за изготвянето на стратегическите документи на местно ниво, които да включват мненията на широк кръг заинтересовани страни и да отразяват в максимална степен нуждите и потребностите на съответната териториална единица.“ | **Приема се по принцип.**  За да бъде включена подобна процедура за финансиране в ИГРП 2019 на ОПДУ, следва да бъдат приети окончателните текстове на европейски и национални документи, които да определят рамката на програмирането за периода след 2020 г. Такива са европейските регламенти за определяне на общоприложими разпоредби за Европейския фонд за регионално развитие, Европейския социален фонд+, Кохезионния фонд, Европейския фонд за морско дело и рибарство, както и финансови правила за тях и за фонд „Убежище имиграция“, фонд „Вътрешна сигурност“ и инструмента за управление на границите и визите, както и специфичните регламенти за всеки фонд за периода 2021-2027 и Законът за регионалното развитие на България.  След приемането им ще бъде ясно какви национални документи ще е необходимо да бъдат подготвени, в т.ч. на областно и общинско ниво.  На база гореизложеното и предвид факта, че програмирането в Република България на програмния период след 2020 г. все още е в начална фаза, УО на ОПДУ счита, че към настоящия момент все още не е идентифицирана национална необходимост от включването на подобна процедура. В случай, че при напредването на подготовката на периода 2021-2027 бъде идентифицирана нужда от разработването на подобни документи на областно и общинско ниво, УО на ОПДУ ще прецени възможността и целесъобразността от финансиране на подобна процедура, както и приносът й към изпълнението на индикаторите по ОПДУ. |
| „Дирекция „Комуникационни и информационни системи“-МВР (ДКИС) | Предложението е получено чрез служебната електронна поща на 22.10.2018 г. от Снежана Малинчева, Дирекция „Комуникационни и информационни системи“-МВР (ДКИС):  „От името на директора на Дирекция „Комуникационни и информационни системи“-МВР (ДКИС) Ви представям предложение за включване на нова дейност в проекта на Индикативната годишна работна програма 2019 по ОПДУ:  Наименование – „Специализирано обучение по комуникационни и информационни технологии, експлоатирани в МВР“. Цел - Повишаване на капацитета на служители на МВР на централно и териториално ниво при ползване на комуникационни и информационни технологии в министерството  Начин на провеждане на процедурата съгласно чл. 2 от ПМС № 162 от 2016 г. - Процедура чрез директно предоставяне, поради факта, че дейността е правно регламентирана за се извършва само от една дирекция в МВР. Общ размер на БФП по процедурата (в лв.) – три типа обучения по 200 000 лева всяка. Примерни допустими дейности – обучение по специализирани комуникационни технологии; специализирани ГИС; дейности по обслужване на специализирана апаратура и т.н. Категории допустими разходи – разходи за обучения, разработване на анализи и методики;  Дата на обявяване на процедурата – Второ тримесечие на 2019 г.  Дейността ще бъде от полза на дирекцията и на МВР като цяло. Дейността ще се изпълнява от ДКИС , която е правно регламентирана и единствена в МВР да осъществява дейности от този характер в МВР. Нещо повече, считаме, че новата дейност ще допълни и продължи изпълняваните в момента проекти на ДКИС със същия предмет, които са в напреднала фаза на изпълнение.” | **Не се приема.**  През 2017 г. УО на ОПДУ обяви процедура BG05SFOP001-2.006 за предоставяне на безвъзмездна финансова помощ чрез подбор на проектни предложения с наименование „Специализирани обучения за централната администрация”. Допустими кандидати по процедурата бяха:  1. Структури на Централната администрация на изпълнителната власт, в това число:  1.1 администрацията на Министерския съвет;  1.2. **министерствата, в т.ч. МВР;**  1.3. държавните агенции;  1.4. администрацията на държавните комисии;  1.5. изпълнителните агенции;  1.6. други административни структури, създадени с нормативен акт, които имат функции във връзка с осъществяването на изпълнителната власт.  2. Институции и администрации на еднолични органи, създадени със специален закон или с Конституцията на Република България.  Крайният срок за кандидатстване по процедурата беше 21.03.2018 г. Всеки кандидат можеше да подаде неограничен брой проектни предложения, стига във всяко проектно предложение да докаже, че кандидатства за различни специализирани обучения за служителите му, които са пряко свързани със специфичната дейност на съответната структура/звено, в т.ч. предаване на опит и/ или добри практики от служители на кандидата. МВР подаде общо 9 бр. проектни предложения като 6 от тях бяха на ДКИС. В резултат от оценката през м. юли 2018 г. с ДКИС бяха сключени 5 договора за провеждане на специализирани обучения. Считаме, че МВР е следвало да прецени нуждите си от специализирани обучения и да подаде нужния брой и вид проекти, които да са в пълно съответствие с потребностите на МВР като цяло и ДКИС в частност.  Поради тази причина, към настоящия момент УО на ОПДУ счита, че включването на подобна процедура в ИГРП 2019 не е целесъобразно и обосновано. Същевременно, в бъдеще УО на ОПДУ планира отварянето на други процедури чрез подбор за предоставяне на финансиране за специализирани обучения за администрацията, по които МВР може да кандидатства, като прецени обема и обхвата на необходимите обучения. |